KOMISIJAS PAZIŅOJUMS PADOMEI

saskaņā ar Padomes Direktīvas 2006/112/EK 395. pantu

1.VISPĀRĪGA INFORMĀCIJA

Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, atkāpjoties no šīs direktīvas noteikumiem, ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas. Tā kā ar šo procedūru paredz atkāpes no PVN vispārīgajiem principiem, tādām atkāpēm vajadzētu būt samērīgām un to tvērumam ierobežotam.

Ar vēstuli, kas Komisijā reģistrēta 2015. gada 23. decembrī, Austrijas Republika lūdza atļauju ieviest pasākumu, atkāpjoties no īpašā “peļņas summas” režīma ceļojumu aģentūrām. Saskaņā ar PVN direktīvas 395. panta 2. punktu Komisija 2016. gada 20. aprīļa vēstulē informēja pārējās dalībvalstis par Austrijas Republikas pieteikumu. Komisija ar 2016. gada 21. aprīļa vēstuli paziņoja Austrijas Republikai, ka tās rīcībā ir visa informācija, ko tā uzskata par vajadzīgu, lai izvērtētu šo pieteikumu.

2.PIETEIKUMS

PVN direktīvas 306. līdz 310. pants paredz īpašu “peļņas summas” režīmu ceļojumu aģentūrām, kas nozīmē to, ka nodokli uzliek vienīgi starpībai (peļņas summa) starp cenu (bez PVN), ko maksā klients, un faktiskajām ceļojumu aģentūras izmaksām. Šo režīmu piemēro, ja ceļojumu aģentūra darbojas savā vārdā un ne tikai kā starpnieks.

Attiecībā uz šo summu 308. pantā noteikts: “Summa, kurai uzliek nodokli, un cena bez PVN 226. panta 8. punkta nozīmē attiecībā uz šo vienīgo ceļojumu aģentūras sniegto pakalpojumu ir ceļojumu aģentūras peļņas daļa, proti, starpība starp kopējo summu bez PVN, kuru maksā ceļotājs, un faktiskajām izmaksām, ko ceļojumu aģentūra maksā par citu nodokļa maksātāju veiktajām piegādēm un sniegtajiem pakalpojumiem, ja šie darījumi dod tiešu labumu ceļotājam.”

Saistībā ar šo Eiropas Savienības Tiesa ir atzinusi, ka šis pants neparedz iespēju atļaut ceļojumu aģentūras peļņas summu apliekamo objektu noteikt par visiem darījumiem kopā un ka līdz ar to ar nodokli apliekamā summa ir jāaprēķina, vadoties pēc katra ceļojumu aģentūras sniegtā pakalpojuma.

Ar savu pieteikumu Austrija vēlas atkāpties no PVN direktīvas 308. panta, kā to interpretējusi Eiropas Savienības Tiesa, ļaujot ceļojumu aģentūrām aprēķināt vienu peļņas summu gadā attiecībā uz visiem sniegtajiem ceļojumu pakalpojumiem, uz kuriem attiecas īpašais PVN režīms (t. i., ja ceļojumu aģentūra nedarbojas kā starpnieks).

3.KOMISIJAS VIEDOKLIS

Komisija, saņēmusi pieprasījumus saskaņā ar PVN direktīvas 395. pantu, tos pārbauda, lai pārliecinātos, vai ir izpildīti pamatnosacījumi šādu pieprasījumu apmierināšanai, tas ir, vai ierosinātais īpašais pasākums vienkāršo procedūras nodokļu maksātājiem un/vai nodokļu administrācijai un vai ar šādu pasākumu var novērst konkrētu veidu nodokļu nemaksāšanu vai izvairīšanos no nodokļu maksāšanas. Komisija šajā jautājumā vienmēr bijusi rezervēta un piesardzīga, lai panāktu, ka ar atkāpēm netiek traucēta vispārējās PVN sistēmas darbība, atkāpju tvērums ir ierobežots un tās ir nepieciešamas un samērīgas.

Tas izriet no Eiropas Savienības Tiesas judikatūras, kurā ticis nolemts, ka pasākumiem, kuri tiek veikti, piemērojot PVN direktīvas 395. pantu, lai vienkāršotu PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas, jābūt nepieciešamiem un atbilstošiem to izvirzītā īpašā mērķa sasniegšanai, un tiem pēc iespējas mazāk ir jāietekmē PVN direktīvas mērķi un principi.

Tādējādi no šā Eiropas Savienības Tiesas sprieduma izriet, ka atkāpes no PVN direktīvas 395. panta būtu jāpiešķir vienīgi tad, ja ir īpašu apstākļu dēļ dalībvalstī ir nepieciešams īpašs pasākums. Tomēr šajā gadījumā nav pamatojuma, kāpēc šāda atkāpe, kas būtu vienkāršošanas pasākums, būtu īpaši vajadzīga Austrijā. Gluži pretēji, īpašais režīms ceļojumu aģentūrām ir ieviests visā ES un peļņas summu visās dalībvalstīs aprēķina vienādi; t.i., par katru atsevišķu piegādi. Īpašas atkāpes piešķiršana, lai mainītu situāciju, kas ir vienādi piemērojama visās dalībvalstīs, tādējādi apietu parasto kārtību, kas ir vienprātīgs Padomes lēmums pēc apspriešanās ar Eiropas Parlamentu par PVN direktīvas grozījumiem, pamatojoties uz Komisijas priekšlikumu.

Turklāt Komisija uzskata, ka šāds atkāpes pasākums sniegtu īpašas priekšrocības ceļojumu aģentūrām, kas veic uzņēmējdarbību Austrijā, salīdzinājumā ar ceļojumu aģentūrām, kas veic uzņēmējdarbību citās dalībvalstīs. Tāpēc, ka nodokļa uzlikšanas vieta ir uzņēmējdarbības veikšanas vieta, šāda priekšrocība iekšējā tirgū varētu radīt problēmas no konkurences viedokļa, jo īpaši laikā, kad patērētāji aizvien vairāk iegādājas šos pakalpojumus tiešsaistē. Ceļojumu aģentūrām, kuras veic uzņēmējdarbību Austrijā (vai pārceļ rezidenci uz Austriju), atbilstoši atkāpes pieteikumam būtu iespēja aprēķināt kopējo peļņas summu par kalendāro gadu. Tādējādi tām būtu iespēja, pretēji ceļojumu aģentūrām citās dalībvalstīs, nosegt negatīvas peļņas summas, kas rodas no konkrētām īpašām piegādēm, ar pozitīvām peļņas summām no citām piegādēm; rezultāts būtu mazākas PVN saistības un pēc tam mazāks nodokļu administrācijai samaksātais nodoklis.

Komisija 2002. gadā jau ir ierosinājusi jaunu ceļojumu aģentūru režīmu PVN vajadzībām. Tomēr Padome nevarēja piekrist (grozītajam) priekšlikumam, kuru visbeidzot Komisija 2014. gadā atsauca. Neraugoties uz to, Komisija turpinās pētīt iespējas vajadzības gadījumā uzlabot šo režīmu, ņemot vērā iepriekš minēto Eiropas Savienības Tiesas spriedumu par ceļojumu aģentūrām un ņemot vērā principu par nodokļu uzlikšanu galamērķa dalībvalstī, par kuru Eiropas Savienībā ir panākta vienošanās kā par galveno principu turpmākajos PVN jomas tiesību aktos un kurš vēlāk ir izstrādāts Komisijas rīcības plānā PVN jomā. Šajā nolūkā Komisija drīzumā uzsāks pētījumu, lai novērtētu visu attiecībā uz ceļojumiem spēkā esošo režīmu, kas pašlaik balstās uz nodokļu uzlikšanu ienākumu rašanās valstī (tostarp peļņas summas aprēķināšanas metodes), lai, cita starpā, līdz minimumam samazinātu administratīvo slogu.

4.SECINĀJUMS

Ņemot vērā iepriekš izklāstītos apstākļus, Komisija iebilst pret Austrijas Republikas pieprasījumu.